钦定古今图书集成/明伦汇编/官常典/第579卷 > 汪文盛
## 钦定古今图书集成/明伦汇编/官常典/第579卷 > 汪文盛

按《明外史》本传：“文盛，字希周，崇阳人。正德六年进士。
授饶州推官。有顾嵩者，挟刃入淮王祐棨府，被执，诬
文盛使刺王，下狱。讯治久之，得白还官。事详《淮王传》。
入为兵部主事，偕同官谏武宗南巡，杖阙下。嘉靖初，
历福州知府，迁浙江、陕西副使，皆督学校。擢云南按
察使。十五年冬，廷议将讨安南，以文盛才，就拜右佥”
都御史，巡抚其地。黔国公沭朝辅幼，兵事一决于文
盛。副使鲍象贤言剿不如抚，文盛然之。会闻莫登庸
已篡位，安南旧臣不服，多据地构兵，乃广设方略，招
携怀远。有武文渊者，据宣光，以所部万人降，献《进兵
地图》。且言“旧臣阮仁莲、黎景瑂等皆分据一方，与登
庸抗。天兵至，号召国中义士，诸方并起，登庸可禽也。”
文盛以闻，授文渊四品章服，子弟给冠带。文盛又招
安南旁近诸国助讨，皆听命。乃奏言：“老挝地广兵众，
可使当一面八百。车里、孟艮多兵象，可备征调。酋长
俱未袭职，乞免其保勘，先授以官，彼必鼓勇为中国
用。”帝悉从之。登庸势益孤，文盛乃檄安南，登庸所部
以土地归者仍故职，并谕登庸归命，其部众多来附。
而文渊攻破登庸镇守营，登庸子方瀛攻之，又失利。
蒙自县莲花滩地当交、广水陆冲，文盛列营树栅，置
兵贼腹中，为归正人声援。登庸益惧，奉表请降，愿修
贡，因言黎宁阮氏子所持印亦伪。文盛以闻，朝议不
许。既而毛伯温至南宁，受登庸降，如文盛议，安南遂
定。是役也，功成于伯温，然伐谋制胜，文盛功为多。及
论功，伯温及两广镇巡官俱进秩，而文盛止赉银币。
奸人唐弼请开大理银矿，帝许之。文盛斥其妄，下之
吏，召为大理卿。九庙灾，道病，自陈疏少缓，令致仕。卒，
赐恤如制。